FOTO Igor Kralj/PIXSELL

- Odlučili smo platiti kaznu umjesto Vukojevića. I ponudit ćemo mu radno mjesto u našem savezu - rekao je predsjednik Nogometnog saveza Ukrajine

Uzvik "slava Ukrajini" koštao je Ognjena Vukojevića izbacivanja iz Hrvatskog nogometnog saveza, no naš dojučerašnji skaut postao je heroj u Ukrajini, prenosi Večernji.hr.

Ukrajinci su izrazili podršku nekadašnjem igraču kijevskog Dinama, a predsjednik tamošnjeg saveza Andrej Pavelko ponudio mu je pomoć.

Pavelko se u parlamentu pojavio u hrvatskom dresu, doduše ne Vukojevića ili Domagoja Vide nego Ivana Rakitića te najavio da će savez platiti 15,000 franaka koliko je Fifa kaznila Vukojevića.

- Odlučili smo platiti kaznu umjesto Vukojevića. I ponudit ćemo mu radno mjesto u našem savezu - rekao je Pavelko te dodao:

- Trenutno proučavamo pravni okvir kako pomoći Vukojeviću da podnese žalbu na Međunarodnom sportskom sudu (CAS). Pružit ćemo mu potpunu pravnu i financijsku pomoć. Pavelko je rekao da ne vidi političku poruku u uzviku "slava Ukrajini" te da će to raspravu o tom pitanju pokrenuti na idućem sastanku Fife u Zurichu.

Podršku Vukojeviću dao je i nekadašnji boksački svjetski prvak Vladimir Kličko, tekst podrške Vidi i Vukojeviću objavio je i Ukrajinski nogometni savez.

Dnevnik.ba